b'\n_START_ARTICLE_\nAnisaldehydi\n_START_SECTION_\nOminaisuudet\n_START_PARAGRAPH_\nHuoneenl\xc3\xa4mp\xc3\xb6tilassa anisaldehydi on v\xc3\xa4rit\xc3\xb6nt\xc3\xa4 tai kellert\xc3\xa4v\xc3\xa4\xc3\xa4 nestett\xc3\xa4. Yhdisteell\xc3\xa4 on tunnusomainen aniksenkaltainen makea tuoksu. Anisaldehydi liukenee v\xc3\xa4h\xc3\xa4isess\xc3\xa4 m\xc3\xa4\xc3\xa4rin veteen ja hyvin muun muassa etanoliin, dietyylieetteriin, asetoniin ja kloroformiin. Anisaldehydin reaktiot ovat tyypillisi\xc3\xa4 aromaattisille aldehydeille ja se voidaan esimerkiksi hapettaa anishapoksi tai pelkist\xc3\xa4\xc3\xa4 anisalkoholiksi. Luonnossa anisaldehydi\xc3\xa4 esiintyy eteerisiss\xc3\xa4 \xc3\xb6ljyiss\xc3\xa4 muun muassa aniksessa (0,1\xe2\x80\x931,4\xc2\xa0%), fenkolissa (n. 2%) ja rusot\xc3\xa4htianiksessa (0,1\xe2\x80\x930,5\xc2\xa0%).\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nVaikka anisaldehydi\xc3\xa4 esiintyykin useissa eteerisiss\xc3\xa4 \xc3\xb6ljyiss\xc3\xa4, sit\xc3\xa4 tuotetaan p\xc3\xa4\xc3\xa4asiassa teollisesti. K\xc3\xa4ytettyj\xc3\xa4 tapoja ovat muun muassa anetolin hapetuksella esimerkiksi typpihapon, kromiyhdisteiden tai otsonin avulla, metyloimalla p-hydroksibentsaldehydi\xc3\xa4 tai anisolista Vilsmeier\xe2\x80\x93Haack-reaktiolla._NEWLINE_Anisaldehydi\xc3\xa4 k\xc3\xa4ytet\xc3\xa4\xc3\xa4n hajusteissa tuomaan kukkaismaista hajua esimerkiksi saippuoihin. Sit\xc3\xa4 voidaan lis\xc3\xa4t\xc3\xa4 my\xc3\xb6s elintarvikkeisiin. Yhdistett\xc3\xa4 k\xc3\xa4ytet\xc3\xa4\xc3\xa4n my\xc3\xb6s l\xc3\xa4ht\xc3\xb6aineena valmistettaessa muun muassa l\xc3\xa4\xc3\xa4keaineita. Anisaldehydin etanoliliuosta voidaan k\xc3\xa4ytt\xc3\xa4\xc3\xa4 ohutkerroskromatografiassa v\xc3\xa4rj\xc3\xa4ysreagenssina ja se reagoi kuumennettaessa useiden yhdisteiden kanssa muodostaen erilaisia v\xc3\xa4rillisi\xc3\xa4 yhdisteit\xc3\xa4.'